Sparekassen Vendsyssel kalder halvårsresultatet på 102 millioner før skat tilfredsstillende i forhold til samfundsudviklingen og det er lykkedes at øge udlånene med 255 millioner til i alt 8,53 milliarder. Indlånene er steget med 571 millioner til 9,43 milliarder og der er således et indlånsoverskud på næsten en milliard. - Det tilfredsstillende resultat viser, at vi har formået at fastholde sparekassens indtjening på et højt niveau i første halvår 2014, som igen har været vanskeligt for sektoren, siger administrerende direktør Vagn Hansen og fortsætter: - Resultatet beviser desuden, at vores strategi er holdbar og vil bringe os styrket ud af finanskrisen. Med udgangspunkt i vores primære markedsområde, Vendsyssel, Han Herred, Thy og Vestjylland, kan vi ved en fokuseret indsats tjene os ud af finanskrisen ved at tiltrække nye gode kunder samt øge forretningsomfanget med vores eksisterende kunder. Sparekassen har i årets første seks måneder nedskrevet for i alt 139 millioner. Det er 11 millioner mere end i samme periode sidste år og skyldes blandt andet fortsat svære vilkår for landbruget.

Referat:
I årets første seks måneder har Sparekassen Vendsyssel tjent 102 millioner kroner.